ΓΡΑΠΤΗ ΕΡΩΤΗΣΗ E-1623/97 υποβολή: Alex Smith (PSE) προς την Επιτροπή (14 Μαΐου 1997)

Θέμα: Όρια ηλικίας στις διαδικασίες προσλήψεων

Η Επιτροπή έχει απαντήσει κατά τα τελευταία χρόνια σε πολυάριθμες ερωτήσεις μελών του Ευρωπαϊκού Κοινοβουλίου σε ό,τι αφορά την χρήση των ορίων ηλικίας που ισχύουν στις διαδικασίες προσλήψεων υπαλλήλων στα όργανα της ΕΕ. Οι λόγοι που επικαλείται στις απαντήσεις της διαφέρουν κατά πολύ μεταξύ τους: από προβλήματα που αφορούν συνταξιοδοτικά δικαιώματα και την ενδεχόμενη μειονεκτική θέση στην οποία μπορεί να βρεθούν οι ηλικιωμένες σχετικά γυναίκες, μέχρι το απλό επιχείρημα ότι τα όρια ηλικίας βοηθούν στο να περιορίζεται ο αριθμός των αιτήσεων!

Θα μπορούσε μήπως η Επιτροπή να παράσχει τους ειδικούς και συγκεκριμένους λόγους που έχει για να διατηρεί τη χρήση των ορίων ηλικίας στις διαδικασίες προσλήψεων;

Απάντηση του κ. Liikanen εξ ονόματος της Επιτροπής (25 Ιουλίου 1997)

Είναι αλήθεια ότι η Επιτροπή έχει ήδη απαντήσει σε πολυάριθμες κοινοβουλευτικές ερωτήσεις σχετικά με την εφαρμογή ορίων ηλικίας για τη συμμετοχή στους γενικούς διαγωνισμούς. Οι απαντήσεις που δόθηκαν από την Επιτροπή είναι συνεκτικές και, αν διαπιστώθηκαν μερικές αποκλίσεις, αυτές οφείλονται κυρίως στον συγκεκριμένο και ειδικό χαρακτήρα των διαφόρων κοινοβουλευτικών ερωτήσεων.

Με κοινή συμφωνία και κατά γενικό κανόνα, τα κοινοτικά όργανα εφαρμόζουν όριο ηλικίας 35 ετών για τη συμμετοχή στους διαγωνισμούς πρόσληψης στους βασικούς βαθμούς. Η πρακτική αυτή, άλλωστε, δεν διαφέρει από εκείνη που ακολουθείται σε ορισμένα κράτη μέλη, ιδίως όσον αφορά την πρόσληψη στις διπλωματικές υπηρεσίες.

Η εφαρμογή ορίων ηλικίας οφείλεται σε διάφορους λόγους, οι οποίοι έχουν πρακτικά όλοι προσδιοριστεί στις απαντήσεις που έχουν δοθεί στις διάφορες σχετικές κοινοβουλευτικές ερωτήσεις. Στις απαντήσεις της, η Επιτροπή τονίζει ότι είναι σημαντικό να αξιολογούνται καλά οι συνέπειες της κατάργησης κάθε ορίου ηλικίας, ιδίως όσον αφορά τα συστήματα σταδιοδρομίας και για μια ισόρροπη πρόσληψη.

Για παράδειγμα, μία μελέτη για τις προσλήψεις 1992-1994 απέδειξε ότι η σχέση μεταξύ των ορίων ηλικίας και της γεωγραφικής ισορροπίας δεν είναι καθαρά θεωρητική, ότι όσο πιο υψηλό είναι το όριο ηλικίας τόσο μεγαλύτερη είναι η τάση προς μια εντονότερη ανισορροπία. Με άλλα λόγια, εκτιμάται ότι ο πρόσθετος αριθμός υποψηφίων στους γενικούς διαγωνισμούς προέρχεται βασικά από την τοπική αγορά εργασίας. Γενικά, η κινητικότητα τείνει να μειώνεται με την πάροδο της ηλικίας, ιδίως εκείνη των γυναικών, πράγμα που έχει αρνητικό αποτέλεσμα για τις ανισορροπίες που ήδη υπάρχουν μεταξύ γυναικών και ανδρών, κυρίως στο πλαίσιο της κατηγορίας Α.

Ωστόσο, πρέπει να σημειωθεί ότι η σχετική με το θέμα αυτό προσέγγιση της Επιτροπής δεν είναι άκαμπτη. Η πρόσβαση στην ευρωπαϊκή δημόσια υπηρεσία δεν περιορίζεται σήμερα στους νέους κάτω των 35 ετών. Η Επιτροπή διοργανώνει διαγωνισμούς για τους ενδιάμεσους βαθμούς και για ειδικά καθήκοντα, ιδίως στα επίπεδα Α5 και Α4 με όριο ηλικίας τα 50 έτη. Στο πλαίσιο της διεύρυνσης, μια σειρά διαγωνισμών LA πρόβλεπε όρια ηλικίας αντιστοίχως 40 και 50 ετών. Εξάλλου, η Επιτροπή δεν εφαρμόζει όρια ηλικίας για την επιλογή εκτάκτων υπαλλήλων.

Πάντως, η Επιτροπή δεν είναι αντίθετη με τη διεξαγωγή προβληματισμού για ένα μεγαλύτερο άνοιγμα στο θέμα αυτό, έχοντας κυρίως υπόψη της τη νέα ρήτρα απαγόρευσης των διακρίσεων την οποία εισάγει η Συνθήκη του Άμστερνταμ. Είναι έτοιμη να ξεκινήσει διάλογο επί του θέματος αυτού, ιδίως με τα λοιπά θεσμικά όργανα, γνωρίζοντας ότι έχει ήδη πραγματοποιηθεί προηγούμενη ανταλλαγή απόψεων με τις συνδικαλιστικές οργανώσεις της Επιτροπής.

Ωστόσο, σ' ένα πλαίσιο μηδενικής αύξησης του προσωπικού του οργάνου, έχει σημασία να συνεχιστεί η πρόσληψη υπαλλήλων νεαράς ηλικίας για να αποφευχθεί η γήρανση του προσωπικού του οργάνου.